Uznesenie Európskeho parlamentu o vykonávaní akčného plánu EÚ proti nezákonnému, neohlásenému a neregulovanému rybolovu (2006/2225(INI))



Úradný vestník 287 E , 29/11/2007 S. 0502 - 0507



P6_TA(2007)0044 Nezákonný rybolov Uznesenie Európskeho parlamentu o vykonávaní akčného plánu EÚ proti nezákonnému, neohlásenému a neregulovanému rybolovu (2006/2225(INI)) Európsky parlament, - so zreteľom na oznámenie Komisie s názvom Akčný plán Spoločenstva na boj proti nezákonnému, neohlásenému a neregulovanému rybolovu (KOM(2002)0180) a závery Rady z 11. júna 2002 k tomuto oznámeniu, - so zreteľom na svoje uznesenie z 20. novembra 2002 o akčnom pláne Spoločenstva na boj proti nezákonnému, neohlásenému a neregulovanému rybolovu [1], - so zreteľom na oznámenia Komisie vydávané v trojročných intervaloch o sledovaní uplatňovania spoločnej politiky rybného hospodárstva (SPRH) a príslušné uznesenia Európskeho parlamentu k tejto veci, - so zreteľom na výročné oznámenia Komisie a príslušné uznesenia Európskeho parlamentu o správaní, ktoré závažným spôsobom porušuje pravidlá SPRH, - so zreteľom na Medzinárodný akčný plán Organizácie OSN pre výživu a poľnohospodárstvo (FAO) pre boj proti nezákonnému, neohlásenému a neregulovanému rybolovu a na technické dokumenty, ktoré FAO následne prijala, - so zreteľom na nariadenie Rady (ES) č. 768/2005 z 26. apríla 2005 o zriadení Agentúry pre kontrolu rybného hospodárstva Spoločenstva [2], a najmä na jeho článok 3 písm. h), - so zreteľom na svoje uznesenie z 13. decembra 2001 o úlohe tzv. výhodnej vlajky v sektore rybného hospodárstva [3], - so zreteľom na zelenú knihu s názvom Budúcnosť námornej politiky Únie: Európska vízia pre oceány a moria (KOM(2006)0275), - so zreteľom na svoje uznesenie zo 7. septembra 2006 o otvorení diskusie o prístupe Spoločenstva k schémam udeľovania environmentálnej značky produktom rybných hospodárstiev [4], - so zreteľom na článok 45 rokovacieho poriadku, - so zreteľom na správu Výboru pre rybné hospodárstvo (A6-0015/2007), A. keďže nezákonný, neohlásený a neregulovaný rybolov predstavuje veľký celosvetový problém, ktorý výrazne poškodzuje životné prostredie, prispieva k vyčerpávaniu komerčných i nekomerčných stavov rýb a ďalších druhov a spôsobuje problémy v spoločenstvách existenčne závislých od rybolovu, a to v rozvojových i rozvinutých krajinách, B. keďže boj proti nezákonnému, neohlásenému a neregulovanému rybolovu komplikovali také skutočnosti, akými sú využívanie tzv. výhodných vlajok, prekládka na šírom mori, nedostatočná kontrola v prístavoch a nedostatočná spolupráca medzi kontrolnými orgánmi, C. keďže podľa definície FAO označuje pojem "nezákonný rybolov" takú činnosť plavidiel, ktorá porušuje právne predpisy a pravidlá štátov patriacich do regionálnych organizácií pre riadenie rybolovu, pojem "neohlásený rybolov" označuje činnosti nesprávne ohlásené alebo vôbec neohlásené príslušným štátnym orgánom alebo príslušným regionálnym organizáciám pre riadenie rybolovu a pojem "neregulovaný rybolov" označuje činnosti, ktoré vykonávajú plavidlá bez štátnej príslušnosti alebo pod vlajkou štátu, ktorý nepatrí ku konkrétnej regionálnej organizácii pre riadenie rybolovu, v rozpore s ochrannými a riadiacimi opatreniami vydanými danou organizáciou, D. keďže aj napriek tomu, že nezákonný, neohlásený a neregulovaný rybolov sa môže vyskytnúť v ľubovoľnom segmente flotíl, jeho najväčší dosah je v segmente pobrežného rybolovu, ktorý pôsobí najmä v medzinárodných vodách a na kontinentálnom šelfe rozvojových krajín s obmedzenými možnosťami kontroly, čo znamená, že činnosť EÚ sa musí sústrediť na tieto oblasti a tento segment flotíl, E. keďže plavidlá, ktoré sa zaoberajú nezákonným, neohláseným a neregulovaným rybolovom, prispievajúk zhoršeniu sociálnych, životných a pracovných podmienok posádok, F. keďže nezákonný, neohlásený a neregulovaný rybolov a marketingová činnosť s ním súvisiaca predstavuje tiež nekalú konkurenciu pre tých rybárov a účastníkov trhu, ktorí dodržiavajú pravidlá stanovené zákonmi vrátane právnych predpisov EÚ, jej členských štátov a ďalších krajín a riadiacich opatrení dohodnutými regionálnymi organizáciami pre riadenie rybolovu, G. keďže EÚ a jej členské štáty musia posilniť svoj záväzok bojovať proti všetkým formám nezákonného rybolovu, súčasne však treba rozlišovať medzi porušovaním pravidiel Spoločenstva plavidlami Spoločenstva a nezákonným, neohláseným a neregulovaným rybolovom uskutočňovaným na medzinárodnej úrovni, a rovnako si treba uvedomiť, že činnosti vykonávané v rámci SPRH sú skutočne regulované, z čoho vyplýva, že boj proti uvedeným dvom činnostiam si vo väčšine prípadov bude vyžadovať odlišné postupy, H. keďže Komisia samotná uznáva zložitosť rozlišovania medzi zákonným a nezákonným rybolovom, najmä v určitých prípadoch, napríklad keď sú dovezené ryby zmrazené, alebo keď sa v rámci komerčných sietí v tretích krajinách ryby spracujú skôr, než sa dostanú na európsky trh, I. keďže regionálne organizácie pre riadenie rybolovu predstavujú najlepší prostriedok boja proti nezákonnému, neohlásenému a neregulovanému rybolovu na medzinárodnej úrovni a účasť Spoločenstva v nich mu umožňuje podnikať jednotné akcie a vystupovať jednohlasne v príslušných medzinárodných organizáciách, J. keďže existencia účinného a koherentného kontrolného systému predstavuje kľúčový prvok politiky trvalo udržateľného zachovania zdrojov a riadenia a neznamená iba prijatie prísnejších opatrení, ale aj lepšie a spravodlivejšie uplatňovanie súčasných opatrení, K. keďže v boji proti nezákonnému, neohlásenému a neregulovanému rybolovu treba dbať na dôležitosť výmeny informácií a medzinárodnej spolupráce, L. keďže zisky z nezákonného, neohláseného a neregulovaného rybolovu môžu v niektorých prípadoch podporovať financovanie činností organizovaných zločineckých sietí, 1. opätovne pripomína svoj záväzok bojovať proti všetkým formám nezákonného, neohláseného a neregulovaného rybolovu, ako vyjadril vo svojom uznesení z 20. novembra 2002 uvedenom vyššie; 2. víta pokrok v boji proti nezákonnému, neohlásenému a neregulovanému rybolovu dosiahnutý na medzinárodnej úrovni i zo strany EÚ, avšak domnieva sa, že tento jav sa naďalej stupňuje, a preto si boj proti nemu vyžaduje ďalšie úsilie; 3. domnieva sa, že rozsah nezákonného, neohláseného a neregulovaného rybolovu, rozmanitosť činiteľov, ktoré k nemu prispievajú, a rozsiahly rad právnych, logistických a finančných nástrojov nevyhnutne potrebných na boj proti nemu si vyžadujú spoluprácu na všetkých úrovniach vrátane generálnych riaditeľstiev Komisie (okrem iného najmä GR pre rybné hospodárstvo a námorné záležitosti, GR pre obchod, GR pre rozvoj a GR pre zdravie a ochranu spotrebiteľov), Rady, jednotlivých členských štátov a medzinárodného spoločenstva; zastáva v tomto ohľade názor, že zelená kniha o novej námornej politike pre EÚ môže poslúžiť ako rámec spolupráce, na základe ktorej by boj proti nezákonnému, neohlásenému a neregulovanému rybolovu mohol byť účinnejší; 4. domnieva sa, že význam EÚ vo svete v rôznych úlohách ako najväčšej rybárskej mocnosti i najväčšieho svetového trhu s rybami ju zaväzuje postaviť sa do čela boja proti nezákonnému, neohlásenému a neregulovanému rybolovu; 5. poznamenáva, že EÚ patrí k najbohatším a technologicky najvyspelejším svetovým spoločenstvám a zakladá sa na zásadách právneho štátu, a preto by mala rozšíriť a zintenzívniť svoje úsilie v boji proti nezákonnému, neohlásenému a neregulovanému rybolovu; 6. domnieva sa, že konanie EÚ na medzinárodnej scéne môže byť dôveryhodné len vtedy, ak sama prijme účinné opatrenia, ktoré ukončia jej vlastnú účasť na nezákonnom, neohlásenom a neregulovanom rybolove, a to ako vo vodách EÚ, tak zo strany plavidiel EÚ, ako aj v oblasti záujmov mimo EÚ; 7. vyzýva Komisiu, aby pomáhala rozvojovým krajinám, najmä tým, s ktorými uzavrelo Spoločenstvo dohody o rybolove, v plnom rozsahu splniť záväzky uvedeného medzinárodného akčného plánu zameraného na predchádzanie nezákonnému rybolovu, aby im pomohla posilniť obmedzené prostriedky, ktoré majú k dispozícii, a to zahrnutím osobitých akcií do nových dohôd o partnerstve; 8. znovu pripomína svoje presvedčenie, že prvým zásadným a očividným krokom, ktorý musí EÚ podniknúť, je po prvé v plnej miere vykonať platné ustanovenia SPRH a ďalších príslušných právnych predpisov Spoločenstva účinným, spravodlivým a dôsledným spôsobom s cieľom obmedziť neohlásený a nezákonný rybolov plavidiel Spoločenstva a vo vodách Spoločenstva a po druhé zabrániť vykládke a predaju výrobkov z nezákonne ulovených rýb z krajín mimo EÚ; konštatuje, že tieto povinnosti v prvom rade prináležia vládam členských štátov pri uplatňovaní práva Spoločenstva a aj ako prístavným štátom; 9. nalieha na Komisiu a členské štáty, aby posilnili odstrašujúce mechanizmy (dohľad, kontrolu, sankcie atď.) a navrhli opatrenia, ktoré by umožnili zabrániť porušovaniu súčasných pravidiel a zlepšili ich uplatňovanie; 10. poznamenáva, že zložitá vysledovateľnosť pôvodu rýb spôsobuje zmätky v súvislosti s ich pôvodom, komplikuje či znemožňuje rozlíšiť ryby, ktoré boli ulovené zákonne a ktoré nezákonne; 11. domnieva sa, že je nevyhnutné zlepšiť pomoc a spoluprácu medzi členskými štátmi s cieľom posilniť kontrolu a dohľad a podporiť regulačné opatrenia v oblasti obchodu, ktoré umožnia určiť pôvod vykladaných úlovkov; 12. domnieva sa, že je nevyhnutné zintenzívniť štátnu prístavnú kontrolu vykládok a prekládok mrazených rýb z tretích krajín a zlepšiť spoluprácu medzi členskými štátmi a týmito krajinami; 13. pripomína svoje uznesenie zo 7. septembra 2006 uvedené vyššie a opätovne zdôrazňuje svoje presvedčenie, že zlepšenie vysledovateľnosti pôvodu rýb na ceste zo siete na tanier, ktoré by systém environmentálnej značky vyžadoval, by významne pomohlo pri určovaní rýb pochádzajúcich z nezákonného, neohláseného a neregulovaného rybolovu a pri zabránení ich prístupu na trh EÚ; vyzýva Komisiu, aby do júna 2007 predložila návrh týkajúci sa environmentálnej značky; 14. vyzýva Komisiu a členské štáty, aby zdvojnásobili svoje úsilie pri realizácii 15 krokov zahrnutých v akčnom pláne EÚ o boji proti nezákonnému, neohlásenému a neregulovanému rybolovu, schválenom v roku 2002, a konkrétne aby: i) zaručili rovnaké zaobchádzanie pre hospodárske subjekty a odrádzali tie subjekty v rámci Spoločenstva, ktoré by chceli využiť tzv. výhodnú vlajku inej krajiny; ii) zahrnuli do právnych predpisov Spoločenstva pravidlá zakazujúce obchod s rybami pochádzajúcimi z nezákonného, neohláseného a neregulovaného rybolovu; iii) zaviedli záväzné pravidlá kontroly a inšpekcie v spoločnom právnom rámci v celej EÚ; iv) rozšírili informačnú kampaň Spoločenstva s cieľom zvýšiť informovanosť verejnosti o rozsahu a závažnosti nezákonného, neohláseného a neregulovaného rybolovu; v) presadzovali podrobné kontrolné a inšpekčné plány pre každú regionálnu organizáciu pre riadenie rybolovu, do ktorej patrí EÚ; vi) sa usilovali o rozšírenie pôsobnosti regionálnych organizácií pre riadenie rybolovu na všetky veľké rybné hospodárstva vo svetových oceánoch vrátane druhov žijúcich na morskom dne, drobných pelagických druhov a vysoko migrujúcich druhov; vii) sa aktívne zúčastňovali na zostavení a v prípade potreby na revidovaní zoznamov, ktoré prijali regionálne organizácie pre riadenie rybolovu, obsahujúcich plavidlá, ktoré porušujú opatrenia na zachovanie zdrojov vrátane zabezpečenia pozorovania; aby presadzovali uplatňovanie obchodných sankcií proti krajinám, pod vlajkou ktorých uvedené rybárske lode plávajú; viii) podporovali prijatie jednotných akčných plánov regionálnymi organizáciami pre riadenie rybolovu tým, že budú presadzovať čo najúčinnejšie opatrenia; ix) aktívne podporovali vývoj schém dokumentácie úlovku, počínajúc najohrozenejšími druhmi a aby zabezpečili, že ryby povolené na trhu EÚ neboli ulovené nezákonne; x) posilnili medzinárodnú spoluprácu v sieti MCS (monitorovanie, kontrola a sledovanie) a v regionálnych systémoch s cieľom vytvorenia medzinárodného informačného systému o rybárskych lodiach na šírom mori pod záštitou FAO; xi) vymedzili "podstatnú súvislosť" medzi rybárskym plavidlom a vlajkou, pod ktorou loď pláva; xii) vymedzili práva a povinnosti prístavných štátov; xiii) pomáhali rozvojovým krajinám pri monitorovaní rybolovných činností v ich vodách a v boji proti nezákonnému, neohlásenému a neregulovanému rybolovu; 15. víta zahrnutie balíka opatrení týkajúcich sa nezákonného, neohláseného a neregulovaného rybolovu do pracovného programu Komisie na rok 2007 vrátane oznámenia Komisie a návrhu nariadenia Rady o vystupňovaní boja proti nezákonnému, neohlásenému a neregulovanému rybolovu; víta obnovenie konzultačnej skupiny medzi útvarmi Komisie, ktorá pôvodne vznikla v roku 2002; 16. vyzýva Agentúru pre kontrolu rybného hospodárstva Spoločenstva, aby zahrnula boj proti nezákonnému rybolovu a koordináciu činností členských štátov v tejto oblasti medzi svoje priority ako súčasť svojho ročného pracovného programu; 17. vyzýva všetky strany zapojené do boja proti nezákonnému, neohlásenému a neregulovanému rybolovu vrátane všetkých inštitúcií EÚ, vlád členských štátov, jednotlivých segmentov rybolovu, spracovania a predaja rýb, mimovládnych organizácií a ďalších zúčastnených strán, aby predložili svoje návrhy na ďalší postup EÚ v rámci diskusie, ktorú začne Komisia v spojení s pripravovaným oznámením o nezákonnom, neohlásenom a neregulovanom rybolove; 18. domnieva sa, že Komisia by do svojho návrhu mala zahrnúť nasledujúce opatrenia, ktoré by mali byť prijaté v právnych predpisoch EÚ: - všetky rybárske plavidlá a plavidlá na prepravu rýb zaregistrované v EÚ alebo plávajúce pod vlajkami tretích krajín, ktoré chcú vstúpiť do prístavu v EÚ, musia byť jasne identifikovateľné podľa označení uvedených v normách FAO na označovanie a identifikáciu rybárskych plavidiel; - je potrebné vytvoriť register Spoločenstva pre plavidlá vykonávajúce nezákonný, neohlásený a neregulovaný rybolov, ktorý by zahŕňal plavidlá z čiernych listín regionálnych organizácií pre riadenie rybolovu; tento register by podporil rýchlu výmenu informácií medzi členskými štátmi a umožnil by monitorovanie plavidiel aj so zohľadnením prípadnej zmeny vlajky; - vo všetkých členských štátoch musia platiť spoločné minimálne sankcie za vážne porušenia pravidiel a musia byť dostatočne odrádzajúce; - je potrebné posilniť nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu [5], a nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry [6] tak, aby umožňovali vysledovať pôvod rýb od chvíle, keď sa dostanú na palubu rybárskeho plavidla až po koncového spotrebiteľa; - všetky čierne listiny rybárskych plavidiel a plavidiel na prepravu rýb s menami ich vlastníkov alebo prevádzkovateľov, schválené regionálnymi organizáciami pre riadenie rybolovu sa musia zverejniť a začleniť priamo do právnych predpisov Spoločenstva; plavidlám, ktoré nepochádzajú z EÚ a sú uvedené na týchto zoznamoch, musí byť vydaný zákaz vstupu do prístavov Spoločenstva bez ohľadu na účel s výnimkou prípadov zásahu vyššej moci alebo humanitárnych dôvodov; všetky lode plávajúce pod vlajkou EÚ budú mať zakázané poskytnúť týmto plavidlám na mori podporu (palivo, zásoby, prekládku atď.); - pred vyložením rýb v prístave EÚ alebo ich dovozom do EÚ treba preukázať ich zákonný pôvod; takéto preukázanie pôvodu musí v prípade vykládky aj prekládky z rybárskej lode obsahovať: - v prípade produktov rybolovu pochádzajúcich z vôd regulovaných regionálnymi organizáciami pre riadenie rybolovu doklady uvádzajúce, že produkty rybolovu určené na vykládku boli ulovené v súlade s pravidlami príslušnej regionálnej organizácie pre riadenie rybolovu a že boli dodržané kvóty pridelené zmluvnej strane, pod vlajkou ktorej loď pláva; - v prípade produktov rybolovu pochádzajúcich z výlučných hospodárskych zón tretích krajín doklady preukazujúce oprávnenie plavidla na rybolov alebo vlastníctvo povolenia na rybolov v daných vodách a pre druhy, ktoré majú byť predmetom vykládky; - členské štáty by mali zabrániť presunutiu plavidiel zo štátnych registrov v prípade, keď tieto plavidlá chcú plávať pod vlajkou krajiny, ktorú regionálna organizácia pre riadenie rybolovu označila za krajinu, ktorej plavidlá vykonávajú rybolov spôsobom oslabujúcim účinnosť ochranných opatrení prijatých danou regionálnou organizáciou pre riadenie rybolovu; - plavidlá a výrobcovia z tretích krajín, ktorí majú povolenie na vývoz rýb alebo produktov rybolovu do EÚ, uvedení na zoznamoch zostavených treťou krajinou a uverejnených Generálnym riaditeľstvom Komisie pre zdravie a ochranu spotrebiteľov, musia byť preverení podľa čiernych listín plavidiel zostavených regionálnymi organizáciami pre riadenie rybolovu alebo inými tretími krajinami; Komisia by mala využiť všetky dostupné prostriedky, aby zabezpečila, že plavidlá na týchto čiernych listinách nebudú smieť vyvážať do EÚ ryby alebo produkty rybolovu; v tejto súvislosti by sa mohli vziať do úvahy zmeny a doplnenia nariadenia Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu [7]; 19. víta vytvorenie novej kontrolnej agentúry a je presvedčený, že agentúra zohrá významnú úlohu v boji proti nezákonnému, neohlásenému a neregulovanému rybolovu; vyzýva Komisiu, aby zvážila myšlienku vzniku pobrežných hliadok EÚ; 20. vyzýva Komisiu a členské štáty, aby v súlade s platnými pravidlami zabránili plavidlám zapojeným do nezákonného, neohláseného a neregulovaného rybolovu loviť vo vodách Spoločenstva a vstupovať do jeho prístavov a aby zakázali dovoz rýb z týchto plavidiel; podobne vyzýva členské štáty, aby nedovolili takýmto plavidlám plávať pod ich vlajkou a žiada dovozcov, prepravcov a všetky súvisiace odvetvia, aby neprepravovali ryby ulovené týmito plavidlami ani s nimi neobchodovali; 21. vyzýva Komisiu, aby v súlade s platnými pravidlami zaistila, že žiadnej fyzickej či právnickej osobe, ktorá sa dopustí nezákonného, neohláseného a neregulovaného rybolovu nebude poskytnutá žiadna pomoc ani podpora z fondov Spoločenstva pre žiadnu oblasť činnosti a aby vyzvala členské štáty na zaujatie podobného postoja vo veci ich príslušnej štátnej pomoci; 22. vyzýva Komisiu, aby vypracovala a predložila štúdiu o colných tarifoch a pravidlách pôvodu, ktorá by preskúmala spôsoby použitia uvedených nástrojov pri podpore úsilia tretích krajín o zabezpečenie dodržiavania príslušných medzinárodných riadiacich opatrení plavidlami týchto krajín; 23. vyzýva Komisiu, aby uskutočnila a predložila štúdiu o dodržiavaní pracovného práva a právnych predpisov Spoločenstva týkajúcich sa zdravia a bezpečnosti, o dodržiavaní sociálnych práv pracovníkov na danom druhu plavidiel a o ich životných i pracovných podmienkach na palube; 24. vyzýva Komisiu, aby využila svoj značný vplyv v regionálnych organizáciách pre riadenie rybolovu a podporila ich v zostavení zoznamov plavidiel, ktoré majú povolenie na rybolov (tzv. biele zoznamy) a plavidiel, ktoré boli pristihnuté pri nezákonnom rybolove (tzv. čierne listiny); takéto zoznamy musia byť zostavené transparentným a uceleným spôsobom podľa jasných kritérií; rovnako vyzýva Komisiu, aby povzbudila regionálne organizácie pre riadenie rybolovu, aby určili tie krajiny, ktoré nekontrolujú činnosť plavidiel plávajúcich pod ich vlajkou, a aby zostavené zoznamy využila ako nástroje umožňujúce prijatie rýb alebo ich odmietnutie; 25. naliehavo žiada Komisiu, aby naďalej prikladala maximálnu prioritu spolupráci s regionálnymi organizáciami pre riadenie rybolovu, ako napríklad s Komisiou pre rybolov v severovýchodnom Atlantiku (NEAFC), Organizáciou pre rybolov v severozápadnom Atlantiku (NAFO) a Komisiou pre zachovanie antarktických morských živých zdrojov, ktoré sa vďaka svojej činnosti zameranej na boj proti nezákonnému rybolovu osvedčili ako najvhodnejšie nástroje zabezpečenia dobrej správy na voľnom mori; 26. vyzýva Komisiu a Radu, aby posilnili zdroje pridelené na boj proti korupcii a organizovanému zločinu na všetkých úrovniach; 27. je presvedčený, že kľúčom k obmedzeniu a odstráneniu nezákonného, neohláseného a neregulovaného rybolovu je úplná vysledovateľnosť pôvodu v celom spracovateľsko-spotrebiteľskom reťazci, transparentnosť rozhodnutí, spolupráca v rámci EÚ a širšieho medzinárodného spoločenstva, a predovšetkým preukázanie politickej vôle zo strany všetkých strán; opäť pripomína, že kým sa nevykoná oveľa viac, stavy rýb sa budú vyčerpávať a rybárske spoločenstvá v EÚ a inde vo svete budú čeliť čoraz väčším problémom; 28. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, Výboru pre rybné hospodárstvo Organizácie OSN pre výživu a poľnohospodárstvo a sekretariátom regionálnych organizácií pre riadenie rybolovu, do ktorých EÚ patrí. [1] Ú. v. EÚ C 25 E, 29.1.2004, s. 179. [2] Ú. v. EÚ L 128, 21.5.2005, s. 1. [3] Ú. v. ES C 177 E, 25.7.2002, s. 324. [4] Prijaté texty, P6_TA(2006)0347. [5] Ú. v. ES L 261, 20.10.1993, s. 1. Nariadenie naposledy zmenené a doplnené nariadením (ES) č. 768/2005 (Ú. v. EÚ L 128, 21.5.2005, s. 1). [6] Ú. v. ES L 17, 21.1.2000, s. 22. Nariadenie naposledy zmenené a doplnené nariadením (ES) č. 1759/2006 (Ú. v. EÚ L 335, 1.12.2006, s. 3). [7] Ú. v. EÚ L 139, 30.4.2004, s. 206. Nariadenie naposledy zmenené a doplnené nariadením Rady (ES) č. 1791/2006 (Ú. v. EÚ L 363, 20.12.2006, s. 1). --------------------------------------------------